Δείτε όλες τις τελευταίες Ειδήσεις από την Ελλάδα και τον Κόσμο, τη στιγμή που συμβαίνουν, στο Protothema.gr

Σκληροί εγκληματίες που είχαν καταδικαστεί σε ισόβια για δολοφονίες και συμβόλαια θανάτου είναι οι δύο Αλβανοί που παραμένουν ασύλληπτοι μετά την απόδρασή τους μέσα από πλοίο στον Πειραιά. Η αστυνομία εκτιμά ότι πρόκειται για οργανωμένο σχέδιο καθώς μόνο οι τέσσερις από τους έντεκα κρατουμένους προσπάθησαν να δραπετεύσουν και μάλιστα, εκτιμούν ότι με κάποιο τρόπο κατάφεραν να ανοίξουν τις χειροπέδες τους.Οι οκτώ αστυνομικοί που πραγματοποιούσαν τη μεταγωγή περιέγραψαν αναλυτικά πώς στήθηκε το σκηνικό, ενώ ερευνάται το παρελθόν και οι γνωστοί των δύο δραπετών, προκειμένου να φτάσουν στα ίχνη τους.Ο ένας από αυτούς, ένας 35χρονος με το παρατσούκλι «Νίκο», το Νοέμβριο του 2011 στην Καλαμάτα είχε εκτελέσει συμβόλαιο θανάτου κατά του ομοεθνή του Σελίμ Μεζάι. Η άγρια δολοφονία είχε γίνει μπροστά στα μάτια του παιδιού του θύματός του, το οποίο ο 35χρονος στη συνέχεια σκότωσε για να καλύψει τα ίχνη του.Το άγριο έγκλημα είχε συμβεί στις 29 Νοεμβρίου 2011 με τον Αλβανό να εντοπίζεται νεκρός με μια σφαίρα στο κεφάλι. Δίπλα του είχε βρεθεί ένα αγοράκι 2,5 ετών με κομμένο το λαιμό και όπως προέκυψε ο «Νίκο» το είχε σφάξει για να μην αφήσει μάρτυρες.Όπως αποδείχθηκε από την αστυνομική έρευνα την εντολή ο 35χρονος Αλβανός την είχε πάρει από Έλληνα κακοποιό που κατέληξε στη φυλακή, είχε εργαστεί ως κασκαντέρ για τον Τσακ Νόρις και είχε συμμορία που πωλούσε προστασία σε καταστήματα στον Πειραιά.Ο «Νίκο» είχε συλληφθεί λίγους μήνες αργότερα στο Πόρτο Ράφτη μετά από επιχείρηση της ΕΚΑΜ. Τότε, μάλιστα, είχε προκύψει ότι σε βάρος του εκκρεμούσαν δύο εντάλματα καθώς το 2008 είχε δολοφονήσει έναν 28χρονο στην Καλαμάτα και το 2009 είχε δολοφονήσει έναν Έλληνα στη Νέα Φιλαδέλφεια.Ο Αλβανός δραπέτης θεωρείται ένα από τα «μεγάλα πιστόλια», είχε καταδικαστεί δύο φορές ισόβια και θα πήγαινε στις φυλακές της Κρήτης.Ο δεύτερος Αλβανός δραπέτης είχε καταδικαστεί σε ισόβια για δολοφονία.Οι δύο Αλβανοί απέδρασαν το βράδυ της Πέμπτης όταν κάτω από άγνωστες συνθήκες έβγαλαν τις χειροπέδες τους την ώρα που το βαν στο οποίο επέβαιναν έμπαινε στο πλοίο «Ελευθέριος Βενιζέλος» με προορισμό την Κρήτη.Όταν, λοιπόν ο αστυνομικός άνοιξε την πόρτα για να κατέβουν μαζί με τα άλλα εννέα άτομα που βρίσκονταν μέσα στο βαν, οι δύο Αλβανοί μαζί με δύο άλλους κρατουμένους τον απώθησαν και εξαφανίστηκαν.Λίγο αργότερα οι δύο εκ των τεσσάρων δραπετών συνελήφθησαν ενώ μέχρι αυτήν την ώρα, οι έρευνες είναι σε εξέλιξη για την αναζήτηση των άλλων δύο σκληρών Αλβανών.Εν τω μεταξύ σε εξέλιξη είναι μεγάλη επιχείρηση της ΕΛΑΣ στον Πειραιά και σε περιοχές που ο «Νίκο» και ο άλλος Αλβανός είχαν γνωστούς. Οι αστυνομικοί, με φωτογραφίες των δύο δραπετών στα χέρια, ελέγχουν ύποπτα στέκια και σημεία όπου σύχναζαν φίλοι των δύο, προκειμένου να φτάσουν στα ίχνη τους.Παράλληλα εξετάζεται αν όσα συνέβησαν το βράδυ της Πέμπτης στον Πειραιά ήταν οργανωμένο σχέδιο απόδρασης ή οι τέσσερις κρατούμενοι εκμεταλλεύτηκαν την αδράνεια της στιγμής. Κατά πληροφορίες, δε, για την υπόθεση υπάρχει και δυσάρεσκεια στα υψηλά κλιμάκια της ΕΛΑΣ.Μέχρι στιγμής με βάση περιγραφές πολιτών έχουν γίνει δυο επιχειρήσεις σε Πειραιά και κέντρο χωρίς όμως αποτέλεσμα. Συγκεκριμένα, χθες γύρω στις 21:30 πολίτες τηλεφώνησαν στην Άμεση Δράση και ενημέρωσαν ότι είδαν τον ένα δραπέτη της μεταγωγής. Συγκεκριμένα περιέγραψαν άτομο το οποίο φορούσε ακριβώς τα ρούχα που φορούσε ο ένας δραπέτης λέγοντας χαρακτηριστικά ότι και στο χέρι του είχε δεμένο μαντήλι, με τέτοιο τρόπο που να καλύπτει χειροπέδα. Μηχανές και περιπολικά της Άμεσης Δρόσης μετέβησαν στο σημείο χωρίς όμως να καταφέρουν να τον εντοπίσουν. Λίγο αργότερα νέες τηλεφωνικές πληροφορίες ανέφεραν ότι άτομο προσπαθούσε να μπει σε εγκαταλελειμμένο οίκημα στο Μεταξουργείο με περιγραφή παρόμοια με τον ένα εκ των δραπετών. Όμως και σε αυτή την περίπτωση, όταν έφθασαν στο σημείο οι αστυνομικοί ο ύποπτος είχε εξαφανιστεί. Οι έρευνες συνεχίζονται ενώ στο παιχνίδι των ερευνών έχει μπει και η ΟΠΚΕ καθώς οι συγκεκριμένοι αστυνομικοί θεωρούνται κατάλληλα εκπαιδευμένοι σε τέτοιου είδους επιχειρήσεις